Paul Simontól Haiti emberrablóin át a török sci-fiig

20. CineFest Miskolci Nemzetközi Filmfesztivál, Miskolc, 2024. szeptember 6-14.

**A CineFest Miskolci Nemzetközi Filmfesztivál programjáról hétről hétre újabb izgalmas részletek derülnek ki, miközben egyre közelebb kerülünk a szeptember 6. és 14. közötti eseményhez. A már hagyománnyá vált Kitekintő program válogatása ezúttal az Európán kívüli filmeket sorakoztatja fel, és külön szekciót kapnak a kínai (China Focus) és a török (Turkish Days) alkotások.**

A **Kitekintő** szekció leggrandiózusabb darabja az ***Álmatlan éjszakákon: Paul Simon zenéje***. A Simon and Garfunkel egykori tagjának immár hat évtizedes zenei karrierjébe nyerhetünk bepillantást az **amerikai** dokumentumfilmben. Az Oscar- és Emmy-díjas Alex Gibney rendező az éppen legújabb albumát rögzítő Simont kíséri el a stúdiómunkára, és idézi fel vele karrierje legfontosabb állomásait.

Zoljargal Purevdash alkotása, a ***Bár hibernálni tudnám magam*** az első Cannes-ban versenybe került **mongol** film. Főszereplője, a szegény tizenéves Ulzii elhatározza, hogy ösztöndíj reményében nyerni fog egy fizikaversenyen. Írástudatlan anyja viszont vidéken talál munkát, és a tél közepén otthagyja a fiút a testvéreivel.

Az ***Emberrablás Rt.***-ben Doc-ot és Zoe-t egy egyszerűnek tűnő emberrablással bízzák meg, ám helyette egy politikai összeesküvés kellős közepén találják magukat. Bruno Mourral féktelen akció-vígjátéka egyenesen **Haiti**ről jutott el a legnagyobb amerikai filmfesztiválra, a Sundance-re, most pedig a CineFesten pályázik a fesztivál legszórakoztatóbb filmje címére.

A **török** ***Faruk***ban egy filmes lánya dokumentálja apja isztambuli lakóházának közelgő lebontását. Asli Özge Berlinben a Nemzetközi Filmkritikusok Díját elnyerő alkotásban a 90 év feletti Faruk fokozatosan a film főszereplőjévé válik.

A ***Viszontlátásra Júlia!*** Cannes-ban keltett feltűnést, azóta Mohamed Kordofani filmje sorra járja a világ filmfesztiváljait. A **Szudán**ba kalauzoló alkotás az országon belüli észak és dél ellentétét járja körül egy bűntudattal sújtott énekesnő szemén keresztül, aki igyekszik feloldozást nyerni, mert közvetve hozzájárult egy családapa halálához.

A ***Tatami*** az első olyan játékfilm, amelyet egy **iráni** és egy **izraeli** alkotó közösen rendezett, méghozzá a CineFestről korábbi munkáikkal jól ismert nevek: az iráni Zar Amir korábban a *Szent pók*kal a legjobb színésznő díját nyerte Cannes-ban, az izraeli Guy Nattiv pedig a *Bőr* című rövidfilmmel kapott Oscar-díjat. A pattanásig feszült sportfilmben – amely egyben a CineFest **zárófilm**je lesz – az iráni női judós Leilát az Iszlám Köztársaság felszólítja, a világbajnokságon színleljen sérülést és veszítsen, így élete legfontosabb döntését kell meghoznia.

A Sanghaji Nemzetközi Filmfesztivállal közös szervezésben megvalósuló **China Focus** program négy izgalmas filmmel igyekszik **Kína** sokszínű művészetét bemutatni. Az alkotásokat a fesztivál küldöttsége is elkíséri. Yishu Yang filmje, a Sanghaji Fesztiválról érkező, megkapóan intim ***Peremvidéken*** egy kis sziget biogazdaságán játszódik, ahol több generáció sorsa fonódik össze, és felszínre törnek a különböző szemléletmódokból és vágyakból fakadó ellentétek.

A ***Nappali utazó***ban Észak-Kína egyik városának mindennapjaiba pillanthatunk bele. Egy feleség új életet akar kezdeni, megpróbál elköltözni, ráadásul a szeretőjével is szakít. Egy fiatal tanár megpróbálja megváltoztatni az oktatási rendszert. Egy távoli buszmegállóban egész nap a buszra várnak az emberek, mert nem tudják, hogy a busz soha többé nem áll meg abban a megállóban. Yanqi Chen filmje a svájci Fribourg-i Filmfesztivál fődíját nyerte.

Dong Luo rendező Sanghajiban a legjobb elsőfilmes díját kapta a ***May***-ért. Munkája a hetvenéves címszereplő szemén keresztül teszi fel a kérdést, van-e lehetőség új kapcsolatok építésére, esetleg a szerelem megtalálására ebben a korban.

A ***Johnny Keep Walking!*** őrült vígjáték, amelyben az átszervezésnek keresztelt elbocsátási hullám lebonyolításakor egy szerelő tévedésből a vezérigazgatóságba kerül. Hogy a HR-vezető megmentse a saját állását, igyekszik eltussolni az ügyet Runnian Dong a vállalati kultúrát karikírozó filmjében.

A **Turkish Days** programban a Szófiai és Thesszaloniki Filmfesztiválokon már vetített ***Élet*** tartogat izgalmas perceket a török filmek szerelmeseinek. Zeki Demirkubuz drámájában egy lány elszökik otthonról, mert az apja házasságra kényszerítené. Vőlegénye Isztambul nyüzsgő utcáin a keresésére indul.

Emre Kavuk ***Egy szebb holnap*** című sci-fijében Ozan engedélyt kér az államtól öngyilkosságra, mert nem bírja elviselni, hogy a szeretője elhagyta. Elutasítják a beadványát, mert egy Ekin nevű lány szerelmes belé. Ozannak meg kell találnia Ekint, hogy meggyőzze: inkább ne szeresse őt.

Az elkövetkező hetekben újabb információk derülnek ki a fesztivál részletes programjáról, és a jegyértékesítés kezdetéről.

A hamarosan induló sajtóakkreditációról a közeljövőben küldünk értesítést.

Letölthető képanyagok:

Kitekintő program: <https://tinyurl.com/5n8xpbyj>

China Focus program: <https://tinyurl.com/2hv4ak5m>

Turkish Days program: <https://tinyurl.com/536cta8t>

Fotókredit: CineFest Miskolci Nemzetközi Filmfesztivál